**PRIJEDLOG**

**ČLANAKA NOVOG TEMELJNOG KOLEKTIVNOG UGOVORA ZA SLUŽBENIKE I NAMJEŠTENIKE U JAVNIM SLUŽBAMA**

**I**

**ČLANAKA DODATKA I TEMELJNOM KOLEKTIVNOM UGOVORU**

* Prijedlozi označeni plavom bojom

**TEMELJNI KOLEKTIVNI UGOVOR (Prijedlog)**

Plaćeni dopust

Članak 44.

1. Zaposlenik ima pravo na plaćeni dopust tijekom jedne kalendarske godine do ukupno najviše 10 radnih dana u sljedećim slučajevima:

– sklapanja braka – 5 radnih dana;

– rođenja djeteta – 5 radnih dana;

– smrti supružnika, djeteta, roditelja, očuha, maćehe, posvojenika, posvojitelja i unuka – 5 radnih dana;

– smrti brata ili sestre, djeda ili bake, te roditelja supružnika – 2 radna dana;

– selidbe u istom mjestu stanovanja – 2 radna dan;

– selidbe u drugo mjesto stanovanja – 4 radna dana;

– teške bolesti roditelja ili djeteta izvan mjesta stanovanja – 3 radna dana;

– nastupanja u kulturnim i športskim priredbama – 1 radni dan;

– sudjelovanja na prosvjednim skupovima, sudjelovanja na sindikalnim susretima, seminarima i obrazovanju za sindikalne aktivnosti ~~i dr.~~ – 2 radna dana;

– elementarne nepogode – 5 radnih dana; i

– dobrovoljnog darivanja krvi – 2 radna dana.

2. Zaposlenik ima pravo na plaćeni dopust za svaki smrtni slučaj naveden u stavku 1. ovoga članka, neovisno o broju dana koje je tijekom iste godine iskoristio po drugim osnovama.

3. Ako slučaj iz stavka 1. ovoga članka nastane za vrijeme dok je zaposlenik na godišnjem odmoru, na zahtjev zaposlenika korištenje godišnjeg odmora se prekida te zaposlenik koristi plaćeni dopust.

*Naknada za trošak prijevoza*

Članak 67.

1. Zaposlenik ima pravo na naknadu troškova prijevoza na posao i s posla mjesnim javnim prijevozom.

2. Ako nije organiziran mjesni javni prijevoz koji omogućava zaposleniku redovit dolazak na posao i odlazak s posla, zaposlenik ima pravo na naknadu troškova prijevoza koja se utvrđuje u visini cijene mjesečne karte javnog prijevoza najbližeg mjesta u kojem je taj prijevoz organiziran.

3. U slučaju da postoji mogućnost kupnje godišnje karte, zaposlenik ima pravo na godišnju

kartu ako mu je to povoljnije, ili na 1/11 cijene godišnje karte koja se isplaćuje svakog mjeseca u godini.

4. Ukoliko nema mogućnosti kupnje godišnje, već samo mjesečne karte, zaposlenik koji stanuje 2 ili više km od mjesta rada, ima pravo na mjesečnu kartu ako mu je to povoljnije ili pravo na isplatu troškova mjesnog prijevoza u visini cijene mjesečne karte.

5. Zaposlenik koji ima manje od 2 km od mjesta stanovanja do mjesta rada ili do stanice međumjesnog prijevoza, nema pravo na naknadu troškova mjesnog prijevoza.

6. Zaposlenik kojem nije organiziran mjesni javni prijevoz na posao i s posla ima pravo na naknadu za mjesni prijevoz u skladu s odredbama stavka 4. i 5. ovoga članka, ovisno o udaljenosti mjesta stanovanja od mjesta rada.

7. Zaposlenik ima pravo na naknadu troškova prijevoza na posao i s posla međumjesnim javnim prijevozom u visini stvarnih izdataka prema cijeni mjesečne, odnosno pojedinačne karte, ukoliko je mjesto stanovanja udaljeno do 100 km od mjesta rada.

8. U slučaju udaljenosti mjesta stanovanja od mjesta rada većoj od 100 km, naknada troškova prijevoza na posao i s posla međumjesnim javnim prijevozom, utvrđuje se posebnom odlukom Ministarstva.

9. U mjestu u kojem je javni prijevoz organiziran na način da se mjesečnom ili godišnjom kartom pokrivaju mjesni i međumjesni javni prijevoz (tzv. prijevozne zone), zaposlenik koji koristi takvu vrstu prijevoza ne ostvaruje pravo iz stavka 4. i 5. ovoga članka.

10. Ako zaposlenik mora sa stanice međumjesnog javnog prijevoza koristiti i mjesni prijevoz, stvarni izdaci utvrđuju se u visini troškova mjesnog i međumjesnog javnog prijevoza.

11. Troškovi mjesnog prijevoza zaposlenika do najbliže stanice međumjesnog prijevoza utvrđuju se u skladu s odredbom stavka 4. i 5. ovoga članka, ovisno o udaljenosti mjesta stanovanja od stanice međumjesnog prijevoza.

12. Ako postoji više mogućnosti korištenja javnog prijevoza, o povoljnosti odlučuje poslodavac uzimajući u obzir vremenski najprihvatljiviji prijevoz za zaposlenika, uvažavajući racionalnost troškova.

13. Ako nije organiziran međumjesni javni prijevoz koji omogućava zaposleniku redovit dolazak na posao i odlazak s posla, zaposlenik ima pravo na naknadu troškova prijevoza koja se utvrđuje u visini cijene karte međumjesnog javnog prijevoza za istu udaljenost na tom području.

14. Naknada troškova prijevoza isplaćuje se unaprijed i to najkasnije posljednjeg dana u mjesecu za idući mjesec.

15. Iznimno od stavka 1. do 14. ovoga članka, naknada troškova mjesnog i međumjesnog prijevoza na posao i s posla ne isplaćuje se u slučaju godišnjeg odmora, porodnog dopusta i bolovanja dužeg od 42 dana.

16. Zbog korištenja godišnjeg odmora zaposleniku se naknada troškova prijevoza neće isplatiti za onaj mjesec u kojem koristi najveći dio godišnjeg odmora.

17. Pravo na naknadu troškova prijevoza na posao i s posla ima pod jednakim uvjetima iz ovoga članka i onaj zaposlenik koji ne koristi javni prijevoz, nego osobni automobil i sl.

18. Pravo na troškove prijevoza nema onaj zaposlenik koji ostvaruje pravo na besplatan prijevoz.

**~~Članak 91.~~**

~~Materijalna prava iz članka 60., članka 64. stavka 2., članka 67., članka 69. stavka 1. i 2. i članka 71. ovoga Kolektivnog ugovora ne mogu biti predmet uređenja granskih kolektivnih ugovora.~~

**~~Članak 94.~~**

~~U prvom mjesecu primjene ovoga članka 67. ovoga Ugovora, zaposlenicima kojima iznos naknade troška prijevoza prelazi 25% isplaćene neto plaće, poslodavac na osobni zahtjev može odobriti isplatu djelomične akontacije troškova prijevoza, najviše do 50% iznosa naknade.~~

**DODATAK I TEMELJNOM KOLEKTIVNOM UGOVORU (Prijedlog)**

**Dodatak I potrebno je nadopuniti s jednim novim člankom sljedećeg sadržaja:**

Članak 6.

Iznos materijalnih prava iz članka 60., članka 69. i članka 71., čija se isplata temeljem ovog Dodatka privremeno ograničava, isplatit će se zaposlenicima u trenutku kada BDP poraste \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Pravo na isplatu iz stavka 1. ovog članka imaju isključivo zaposlenici kojima su navedena prava uskraćena ovim Dodatkom.

**Članci 6. i 7. Dodatka I postaju članci 7. i 8.**

**PRETHODNI UVJET:**

**Prije potpisivanja novog Temeljnog kolektivnog ugovora i Dodatka I istome, potrebno je da Vlada RH povuče svoj Zaključak o prestanku isplate uvećanja koeficijenata složenosti poslova ovisno o godinama staža temeljem Uredbe o raspodjeli dodatnih sredstava za plaće učitelja i nastavnika u osnovnom i srednjem školstvu u 2003. i 2004. godini, od 19. srpnja 2012. godine, te da**

**donese novi zaključak o isplati navedenog uvećanja koeficijenata složenosti poslova od 01. prosinca 2012. godine i obveže se da će u razumnom roku isto pravo ugraditi u granskim kolektivnim ugovorima za osnovno i srednje školstvo (do kada će se isplata vršiti temeljem novog zaključka Vlade).**

**Obveza reguliranja ovog prava u granskim kolektivnim ugovorima za osnovno i srednje školstvo, temeljem prethodno donesenog zaključka Vlade RH, treba se ugraditi u odredbe Dodatka I Temeljnog kolektivnog ugovora.**

U Zagrebu, 03. prosinca 2012.

**Sindikat hrvatskih učitelja**

**Nezavisni sindikat zaposlenih u srednjim školama Hrvatske**

**Nezavisni sindikat znanosti i visokog obrazovanja**

**Hrvatski strukovni sindikat medicinskih sestara – medicinskih tehničara**